Nõukogu direktiiv 92/77/EMÜ,

19. oktoober 1992,

millega täiendatakse ühist käibemaksusüsteemi ja muudetakse direktiivi 77/388/EMÜ (käibemaksumäärade ühtlustamine)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 99,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

siseturu väljakujundamiseks, mis on üks ühenduse põhieesmärke, on vaja kõigepealt kaotada maksukontroll piiridel;

käibemaksu käsitleva kontrolli kaotamisel eeldab konkurentsimoonutuste vältimine peale ühtse maksubaasi ka maksumäärade arvu ja taseme piisavat ühtlust liikmesriikide vahel; seetõttu on vaja muuta direktiivi 77/388/EMÜ; [4]

üleminekuajal peaks olema võimalik teha teatavaid erandeid seoses maksumäärade arvu ja tasemega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 77/388/EMÜ muudetakse järgmiselt.

1. Artikli 12 lõige 3 asendatakse järgmisega:

"3. a) Alates 1. jaanuarist 1993 kohaldavad liikmesriigid harilikku määra, mis 31. detsembrini 1996 ei või olla väiksem kui 15 %.

Üleminekukorra rakendamist käsitleva aruande ja lõplikku korda käsitlevate ettepanekute põhjal, mis komisjon esitab artikli 281 kohaselt, otsustab nõukogu ühehäälselt enne 31. detsembrit 1995 alammäära, mida kohaldatakse pärast 31. detsembrit 1996 hariliku määra suhtes.

Liikmesriigid võivad kohaldada ka üht või kaht vähendatud maksumäära. Vähendatud määrad ei või olla väiksemad kui 5 % ja neid kohaldatakse üksnes H lisas nimetatud kaupade ja teenuste tarnete suhtes.

b) Liikmesriigid võivad kohaldada vähendatud maksumäära maagaasi- ja elektritarnete suhtes, tingimusel et puudub konkurentsi moonutamise oht. Sellist määra rakendada kavatsev liikmesriik peab sellest eelnevalt teatama komisjonile. Komisjon otsustab, kas on olemas konkurentsi moonutamise oht. Kui komisjon ei ole seda otsust teinud kolme kuu jooksul teabe saamisest, lähtutakse sellest, et konkurentsi moonutamise oht puudub.

c) Kunstiteoste, antiikesemete ja kollektsiooniesemete suhtes kohaldatavaid määrasid käsitlevadeeskirjadkehtestatakse direktiiviga, mis käsitleb kasutatud kauba, kunstiteoste, antiikesemete ja kollektsiooniesemete suhtes kohaldatavat erikorda. Nõukogu võtab selle direktiivi vastu enne 31. detsembrit 1992.

d) H lisa 1. rühma mittekuuluvate põllumajandustoodete maksustamist käsitlevad eeskirjad määrab nõukogu komisjoni ettepaneku põhjal ühehäälselt kindlaks enne 31. detsembrit 1994.

31. detsembrini 1994 võivad praegu vähendatud maksumäära kohaldavad liikmesriigid seda ka edaspidi teha; praegu harilikku määra kohaldavad liikmesriigid ei või kohaldada vähendatud määra. See võimaldab hariliku määra kohaldamist kahe aasta võrra edasi lükata.

e) Kulla suhtes kohaldatavad eeskirjad ja maksumäärad kehtestatakse direktiiviga, mis käsitleb kulla suhtes kohaldatavat erikorda. Komisjon teeb asjakohase ettepaneku aegsasti, et nõukogu saaks enne 31. detsembrit 1992 kõnealuse direktiivi ühehäälselt vastu võtta.

Liikmesriigid võtavad kõik vajalikud meetmed, et alates 1. jaanuarist 1993 võidelda selles valdkonnas pettuste vastu. Need meetmed võivad hõlmata samas liikmesriigis paiknevate maksukohustuslaste vahelistelt kullatarnetelt käibemaksu arvestamise süsteemi kehtestamist, millega nähakse ette, et maksu tasub müüja eest ostja, ja et ostjal on samas õigus sellesama maksusumma mahaarvamiseks sisendmaksuna."

2. Artikli 12 lõike 4 esimene lause jäetakse välja.

3. Artikli 12 lõikele 4 lisatakse järgmine lõik:

"Komisjoni aruande alusel vaatab nõukogu 1994. aastast alates iga kahe aasta järel läbi vähendatud maksumäärade kohaldamisala. Nõukogu võib komisjoni ettepaneku põhjal ühehäälselt otsustada muuta H lisas esitatud kaupade ja teenuste loendit."

4. Artikli 28 lõige 2 asendatakse järgmisega:

"2. Olenemata artikli 12 lõikest 3 kehtivad artiklis 281 osutatud üleminekuajal järgmised sätted.

a) Maksuvabastused, mille puhul tagastatakse eelnenud etapis makstud maks, ja artikli 12 lõikes 3 sätestatud vähendatud määrade alammäärast väiksemad vähendatud määrad, mis kehtisid 1. jaanuaril 1991, on kooskõlas ühenduse õigusega ja vastavad 11. aprillil 1967 vastu võetud teise nõukogu direktiivi artikli 17 viimases taandes esitatud tingimustele, võib säilitada.

Liikmesriigid võtavad vajalikud meetmed, et tagada nende tehingutega seotud omavahendite kindlaksmääramine.

Kui käesoleva lõike sätted moonutavad Iirimaa puhul konkurentsi kütmiseks ja valgustuseks vajalike energiatoodete tarnimisel, võib komisjon Iirimaale vastava taotluse korral anda loa kohaldada selliste tarnete suhtes vähendatud maksumäära kooskõlas artikli 12 lõikega 3. Sel juhul esitab Iirimaa oma taotluse komisjonile koos kogu vajalike teabega. Kui komisjon ei ole kolme kuu jooksul taotluse saamisest otsust teinud, loetakse Iirimaa olevat saanud loa esitatud vähendatud määrade kohaldamiseks.

b) Liikmesriigid, kes 1. jaanuaril 1991 kohaldasid kooskõlas ühenduse õigusega H lisas nimetamata kaupade ja teenuste suhtes vabastusi, mille puhul tagastati eelnenud etapis makstud maks, või artikli 12 lõikes 3 sätestatud vähendatud määrade alammäärast väiksemaid vähendatud määrasid, võivad kõnealuste tarnete suhtes kohaldada vähendatud määra või üht kahest artikli 12 lõikes 3 sätestatud vähendatud määrast.

c) Liikmesriigid, kes on artikli 12 lõike 3 kohaselt kohustatud suurendama 1. jaanuaril 1991 kehtinud harilikku maksumäära rohkem kui 2 % võrra, võivad kohaldada artikli 12 lõikes 3 sätestatud vähendatud määrade alammäärast väiksemat vähendatud määra H lisas nimetatud rühmadesse kuuluvate kaupade ja teenuste tarnete suhtes. Peale selle võivad need liikmesriigid kohaldada sellist määra toitlustusteenuste, lasterõivaste ja -jalatsite ning eluasemete suhtes. Liikmesriigid ei või käesoleva lõike alusel kehtestada vabastusi, mille puhul tagastatakse eelnenud etapis makstud maks.

d) Liikmesriigid, kes 1.jaanuaril 1991 kohaldasid toitlustusteenuste, lasterõivaste ja -jalatsite ning eluasemete suhtes vähendatud maksumäära, võivad seda määra kõnealuste tarnete suhtes ka edaspidi kohaldada.

e) Liikmesriigid, kes 1. jaanuaril 1991 kohaldasid vähendatud maksumäära H lisas nimetamata kaupade ja teenuste tarnete suhtes, võivad kohaldada selliste tarnete suhtes seda vähendatud määra või üht kahest artikli 12 lõikes 3 sätestatud vähendatud määrast, tingimusel et maksumäär ei ole väiksem kui 12 %.

f) Kreeka Vabariik võib kohaldada Kreeka mandriosas kohaldatavatest vastavatest määradest kuni 30 % väiksemaid käibemaksumäärasid Lesbose, Chíose, Samose, Dodekaneeside ja Küklaadide piirkonnas ja järgmistel Egeuse saartel: Thásos, Põhja-Sporaadid, Samothráki ja Skyros.

g) Komisjon aruande põhjal vaatab nõukogu enne 31. detsembrit 1994 läbi eespool esitatud punktide a–f sätted, eeskätt seoses siseturu nõuetekohase toimimisega. Märkimisväärsete konkurentsimoonutuste ilmnemisel võtab nõukogu komisjoni ettepaneku põhjal ühehäälselt sobivad meetmed."

5. Lisatakse käesoleva direktiivi lisas olev H lisa.

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 31. detsembril 1992. Liikmesriigid teatavad neist viivitamata komisjonile.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv on adresseeritud liikmesriikidele.

Luxembourg, 19. oktoober 1992

Nõukogu nimel

eesistuja

J. Cope

[1] EÜT C 176, 17.7.1990, lk 8.

[2] EÜT C 324, 24.12.1990, lk 104.

[3] EÜT C 332, 31.12.1990, lk 1.

[4] EÜT L 145, 13.6.1977, lk 1. Viimati muudetud direktiiviga 91/680/EMÜ (EÜT L 376, 31.12.1991, lk 1).

--------------------------------------------------

LISA

H LISA

LOEND KAUPADEST JA TEENUSTEST, MILLE SUHTES VÕIB KOHALDADA VÄHENDATUD KÄIBEMAKSUMÄÄRASID

Allpool esitatud kaubarühmade ülevõtmisel oma siseriiklikku õigusesse võivad liikmesriigid kasutada asjakohaste rühmade täpse ulatuse määramiseks kaupade koondnomenklatuuri.

Rühm | Kirjeldus |

1 | Toit ja sööt (sealhulgas joogid, kuid välja arvatud alkoholjoogid); elusloomad, seemned, taimed ja tavaliselt toiduainete valmistamisel kasutatavad koostisained; tavaliselt toiduainete täiendamiseks või asendamiseks kasutatavad tooted |

2 | Veevarustus |

3 | Ravimid, mida tavaliselt kasutatakse tervishoius, haiguste ärahoidmiseks ning inimeste ja loomade raviks, kaasa arvatud rasestumisvastased vahendid ja hügieenitooted |

4 | Meditsiiniseadmed, abivahendid ja muud tarvikud, mida tavaliselt kasutatakse puuete leevendamiseks või ravimiseks ja mis on mõeldud puuetega inimeste isiklikuks tarbeks, kaasa arvatud selliste kaupade parandamine, ja autode lasteistmed |

5 | Reisijate ja nende pagasi vedu |

6 | Raamatute (kaasa arvatud väiketrükised, teabevoldikud ja samalaadsed trükised, laste pildi-, joonistus- ja värvimisraamatud, trükitud või käsikirjalised noodid, maa- ja merekaardid jms kaardid), ajalehtede ja muude korrapäraselt ilmuvate väljaannete, välja arvatud täielikult või olulisel määral reklaamiks mõeldud trükised, võõrandamine või raamatukogudest laenuks andmine |

7 | Etenduste, teatri-, tsirkuse-, laada-, lõbustuspargi-, kontserdi-, muuseumi-, loomaaia-, kino-, näituse- jms kultuurisündmuste ja -rajatiste piletid |

Raadio- ja televisioonisaadete vastuvõtmine |

8 | Kirjanike, heliloojate ja esitajate teenused või nendele makstavad kasutustasud |

9 | Elamumajanduse raames pakutavate eluasemete võõrandamine, ehitamine, parandamine ja ümberehitamine |

10 | Tavaliselt põllumajanduslikus tootmises kasutatavate kaupade ja teenuste tarnimine, välja arvatud tootmisvahendid, milleks on näiteks masinad või ehitised |

11 | Hotellide ja samalaadsete ettevõtete pakutav majutus, sealhulgas puhkuseks, ning laagriplatside ja haagissuvilate parkimiskohtade rendileandmine |

12 | Spordiürituste piletid |

13 | Spordirajatiste kasutamine |

14 | Selliste organisatsioonide tarnitavad kaubad ja teenused, keda liikmesriigid tunnustavad heategevuslikena ja kes tegelevad hoolekandega, kui need tarned ei ole artikli 13 alusel vabastatud |

15 | Matusekorraldajate ja krematooriumide teenused ning nendega seotud kaubad |

16 | Ravi- ja hambaraviteenused, samuti kuum- ja külmravi, kui sellised teenused ei ole artikli 13 alusel vabastatud |

17 | Teenused, mida osutatakse seoses tänavapuhastuse, jäätmete kogumise ja töötlemisega, välja arvatud sellistest teenustest need, mida osutavad artikli 4 lõikes 5 osutatud üksused |

--------------------------------------------------